Heilbrigðisyfirvöld í Bandaríkjunum segja að fjölgun dauðsfalla og veikinda af völdum COVID-19 megi nánast eingöngu rekja til þeirra sem ekki hafa látið bólusetja sig. Forsetinn er harðorður í garð samfélagsmiðla.
Joe Biden, forseti Bandaríkjanna, var ómyrkur í máli þegar blaðamaður spurði hann hver skilaboð hans væru til miðla á borð við Facebook.
Þeir drepa fólk, sagði forsetinn og bætti því við að faraldurinn breiddist nú aðeins út meðal þeirra óbólusettu.
Facebook vísaði gagnrýni forsetans á bug og telur sig hafa bjargað mannslífum með því að halda staðreyndum á lofti. Miðillinn benti á að 3,3 milljónir Bandaríkjamanna hefðu nýtt sér miðilinn til að sjá hvar þeir gætu látið bólusetja sig. Hvergi hefðu jafnmargir skoðað staðfestar upplýsingar um COVID-19 og bóluefni og á Facebook.
Í umfjöllun AFP-fréttastofunnar kemur fram að þeir sem eru óbólusettir treysti ekki bóluefnunum heldur trúi frekar falsfréttum á samfélagsmiðlum. Þá eru þeir til sem halda því fram að bóluefnin geri stjórnvöldum kleift að öðlast vald yfir fólki.
Heilbrigðisyfirvöld í Bandaríkjunum segja að fjölgun dauðsfalla og veikinda af völdum COVID-19 megi nánast eingöngu rekja til þeirra sem ekki hafa látið bólusetja sig. 